ชาวอุทัยธานี แห่เช่าชุดไทยย้อนยุคตามกระแสบุพเพสันนิวาส คิวจองยาวถึงสิ้นเดือนหน้า ร้านชุดเช่า
ประชาชนชาวอุทัยธานี แห่เช่าชุดไทยย้อนยุคตามกระแสบุพเพสันนิวาส คิวจองยาวถึงสิ้นเดือนหน้า ร้านชุดเช่าต้องสั่งตัดเพิ่มรองรับลูกค้า รับรายได้ไม่ต่ำกว่าวันละ 4-5 พันบาท

กระแสการแต่งชุดไทยย้อนยุคที่จังหวัดอุทัยธานี ยังคงเป็นที่นิยมอย่างต่อเนื่อง ทั้งกลุ่มประชาชนทั่วไปและกลุ่มวัยรุ่น ส่งผลให้ร้านชุดไทยโดยเฉพาะร้านบริการชุดเช่า จะคึกคักเป็นพิเศษกว่าร้านที่จำหน่ายชุดไทยโดยตรง เพราะด้วยราคาที่ถูกกว่าเท่าตัว มีชุดให้เลือกหลากหลายและสามารถดัดแปลงชุดได้ตามความต้องการของลูกค้า จึงทำให้ในช่วงนี้ร้านเช่าชุดไทยจะมีรายได้ดีเป็นพิเศษ รับรายได้ไม่ต่ำวันละ 4-5 พัน บาท  เช่น  ร้านนุช ชุดเช่า ในพื้นที่อำเภอหนองขาหย่าง จังหวัดอุทัยธานี ซึ่งเป็นร้านชุดเช่าขนาดใหญ่และมีชุดให้เลือกหลากหลายเป็นอันดับต้นๆ ของจังหวัดอุทัยธานี มีประชาชนทั้งในจังหวัดอุทัยธานีและจังหวัดใกล้เคียง  สนใจเช่าชุดไทยที่ร้านจำนวนมาก  โดยเฉพาะชุดไทยสมัยสมเด็จพระนารายณ์มหาราช ที่กำลังเป็นที่ต้องการของประชาชน ทั้งชาย และ หญิง ส่งผลให้ที่ร้านมีลูกค้ามาจองเช่าชุดไทยดังกล่าวยาวไปจนถึงสิ้นเดือนเมษายนอีกด้วย 

ทั้งนี้ เจ้าของร้านนุช ชุดเช่า หรือ ครูอ้อย  กล่าวว่า สืบเนื่องจากกระแสงานอุ่นไอรักคลายความหนาว และตามกรแสของละครดัง ทำให้ในช่วงนี้ที่ร้านของตนนั้นมีประชาชนเดินทางมาเลือกเช่าชุดไทยกันอย่างคึกคัก ตั้งแต่ช่วงต้นเดือนมีนาคมเพื่อส่วมใส่ไปงานอุ่นไอรักคลายความหนาวที่ผ่านมา ซึ่งจะเป็นชุดไทยสมัยรัชกาลที่ 5 และในช่วงนี้ชุดที่เป็นที่ต้องการมากที่สุดคือ ชุดไทยสมัยสมเด็จพระนารายณ์มหาราช ซึ่งแต่ละวันจะมีประชาชนเดินทางมาเช่าชุดไม่ต่ำกว่า 10 ราย บางวันมาถึง 20 ราย โดยราคาชุดเช่าของที่ร้านฯ อยู่ที่ราคาชุดละ 300 บาท และหากเช่าครั้งละมากๆ เป็นหมู่คณะราคาชุดละ 250 บาท ซึ่งตอนนี้ได้สั่งตัดสไบ และชุดไทยเพิ่ม เพื่อให้เพียงพอต่อความต้องการของลูกค้า